《瓜时有感一首》
宋代·王阮

篱边方对菊花黄，又报文移出草堂。三宿敢云桑下恋，四翁终愿橘中藏。

泉萦去路常低咽，酒向离亭不肯香。圣代多才焉用我，明年重上乞身章。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。